b'\n_START_ARTICLE_\nSaprami\xc5\xa1ka\n_START_SECTION_\nVsebina pravljice\n_START_PARAGRAPH_\nMala siva mi\xc5\xa1ka se je nekega dne zna\xc5\xa1la iz o\xc4\x8di v o\xc4\x8di z ma\xc4\x8dko, ki je bila tako presene\xc4\x8dena, da ji je u\xc5\xa1la kletvica\xc2\xa0\xc2\xbbsaprami\xc5\xa1 nazaj\xc2\xab. In tako je dobila Saprami\xc5\xa1ka svoje ime. Na robu travnika je stal skedenj in v njem je imela svoj dom mi\xc5\xa1ka Sapra. Od sestri\xc4\x8dne je v dar dobila tri le\xc5\xa1nike. Ko je hotela prvega pojesti, si je zlomila zob. Odlo\xc4\x8dila se je, da bo od\xc5\xa1la poiskat pomo\xc4\x8d. Najprej je sre\xc4\x8dala zajca, ki se ni zmenil zanjo. Pri\xc5\xa1la je do veverice, ki ji je le\xc5\xa1nik raje pojedla kot strtega vrnila mi\xc5\xa1ki. Pricapljala je do \xc5\xbeabice, ki ji je \xc5\xbeelela pomagat, a je nehote vrgla le\xc5\xa1nik neznano kam. Tako je mi\xc5\xa1ka ostala brez dveh le\xc5\xa1nikov. \xc5\xbdabica je mi\xc5\xa1ko prepri\xc4\x8dala, da gre k zobozdravniku, ki ji bo popravil zlomljen zob. Zobozdravnik detel ji ga je hitro popravil in Saprami\xc5\xa1ka je veselo odkorakala domov. Na poti je sre\xc4\x8dala ma\xc4\x8dko, ki jo je \xc5\xbeelela pojesti, a prebrisani mi\xc5\xa1ki je uspelo pobegniti. Doma je kon\xc4\x8dno ugriznila v tretji le\xc5\xa1nik, a na najve\xc4\x8djo \xc5\xbealost je bil prazen. Mi\xc5\xa1ka je bila stra\xc5\xa1ansko razo\xc4\x8darana. Jokala je celo no\xc4\x8d, sli\xc5\xa1al jo je mi\xc5\xa1ji strahec kateremu se je zasmilila, odpeljal do \xc4\x8darobnega grma z le\xc5\xa1niki. Saprami\xc5\xa1ka si jih je nabrala kolikor jih je lahko nesla in jih doma veselo pojedla. Na vrata je napisala: Saprami\xc5\xa1ka, najsre\xc4\x8dnej\xc5\xa1a mi\xc5\xa1 na svetu.\n_START_SECTION_\nPredstavitev lika\n_START_PARAGRAPH_\nV Saprami\xc5\xa1ki se prepletajo razli\xc4\x8dne zna\xc4\x8dajske lastnosti, ki jih velikokrat sre\xc4\x8damo tudi med ljudmi. Na za\xc4\x8detku pravljice mi\xc5\xa1ka poka\xc5\xbee svojo naivnost, ko veverici ponudi le\xc5\xa1nik misle\xc4\x8d, da ji ga bo strla. Veverica pa ga brez pomisleka poje, saj je to njena najljub\xc5\xa1a hrana. Saprami\xc5\xa1ka je prijazna. \xc4\x8ceprav je nekateri zavrnejo, npr. zajec, je \xc5\xa1e vedno vljudna in ga sku\xc5\xa1a razumeti, saj ima tudi on podobne te\xc5\xbeave._NEWLINE_Hitro obupa in se ne bori za dosego cilja. Rabi nekoga ob sebi, da jo bodri, v tem primeru \xc5\xbeabico. \xc5\xbdabica se je pokazala kot prava prijateljica. V stiski ji stoji ob strani in mi\xc5\xa1ki ponudi pameten nasvet oziroma re\xc5\xa1itev. Z mi\xc5\xa1ko gre do zobozdravnika. Mi\xc5\xa1ka pa mora kljub temu sama premagati strah. \xc4\x8ceprav ji \xc5\xbeabica stoji ob strani, ji da lahko le nasvet za njeno te\xc5\xbeavo, ne more pa problema re\xc5\xa1iti namesto nje. Enako se dogaja tudi s \xc4\x8dlovekom. Vsak mora premagati sam svoje strahove in te\xc5\xbeave. Tega ne more \xc5\xbeal opraviti nih\xc4\x8de drug. Strah pa premaga tako, da se z njim soo\xc4\x8di in v tistem trenutku postane le-ta zelo majhen. Tudi mi\xc5\xa1ka je spoznala, da na\xc2\xa0\xc2\xbb zobozdravni\xc5\xa1kem stolu\xc2\xab\xc2\xa0sploh ni bilo tako stra\xc5\xa1ansko, kot si je predstavljala._NEWLINE_Mi\xc5\xa1ka je tudi prebrisana. To lastnost poka\xc5\xbee, ko ji pesti velika nevarnost - po\xc5\xbere\xc5\xa1ni ma\xc4\x8dek. V trenutku, ko je zares v najve\xc4\x8dji stiski in ko se zaveda, da lahko izgubi \xc5\xbeivljenje, se poslu\xc5\xbei zvija\xc4\x8de, ki jo re\xc5\xa1i pred smrtjo. Ma\xc4\x8dko prelisi\xc4\x8di z besedami, da je zastrupljena. Tudi tukaj najdemo podrobnosti z vsakim izmed nas. Vsakdo, ki se znajde v veliki nevarnosti, se oklene najmo\xc4\x8dnej\xc5\xa1e re\xc5\xa1ilne bilke, saj je \xc5\xbeivljenje le eno in ga nih\xc4\x8de ne \xc5\xbeeli zapustiti._NEWLINE_Na koncu zgodbe prideta do izraza njeni negativni lastnosti \xe2\x80\x93 pohlep in po\xc5\xbere\xc5\xa1nost, saj si je nabrala poln predpasnik le\xc5\xa1nikov, \xc4\x8deprav je vedla da bo naslednjo no\xc4\x8d lahko od\xc5\xa1la zopet ponje. Ti dve negativni lastnosti so zelo pogoste tudi v dana\xc5\xa1njem \xc4\x8dasu. Po\xc5\xbere\xc5\xa1nost je med ljudmi zelo pogosta. Ljudje si kopi\xc4\x8dijo matreialne dobrine, se prenajedajo, vendar jim to ne prinese trajnega zadovoljstva. Tudi mi\xc5\xa1ka se je le\xc5\xa1nikov na\xc5\xberla. V tistem trenutku je ob\xc4\x8dutila veliko sre\xc4\x8do, ker je bila njena \xc5\xbeelja pote\xc5\xa1ena. Na vrata je dodala napis: najsre\xc4\x8dnej\xc5\xa1a mi\xc5\xa1 na svetu. Vendar, kdo ve, koliko \xc4\x8dasa bo ta napis visel tudi v prihodnje, saj moramo sre\xc4\x8do iskat v globljih stvareh.\n_START_SECTION_\nDramska uprizoritev\n_START_PARAGRAPH_\nPrvi\xc4\x8d je bila uprizorjena leta 1986 v re\xc5\xbeiji Naceta Simon\xc4\x8di\xc4\x8da v Lutkovnem gledali\xc5\xa1\xc4\x8du Ljubljana. Leta 2005 je praznovala 1000 ponovitev svoje predstave in je doslej do\xc5\xbeivela \xc5\xbee preko 1200 ponovitev. Dobila je tudi nagrado leta 1989 \xe2\x80\x93 Plaketa mesta Ljubljana. Za sabo ima \xc5\xbee veliko gostovanj v tujih dr\xc5\xbeavah (Portugalska, Nem\xc4\x8dija, Japonska, Belorusija, Islandija, Venezuela, itd.).'